ความก้าวหน้าโครงการจัดหาเครื่องบินขับไล่โจมตีทดแทน เน้นแนวทางการถ่ายทอดเทคโนโลยี สู่การพึ่งพาตนเองได้ในอนาคต
พลอากาศตรี ประภาส สอนใจดี โฆษกกองทัพอากาศ เปิดเผยถึงการใช้งานเครื่องบินขับไล่โจมตีทดแทน เพื่อรองรับภารกิจการบินรบในอากาศ การโจมตีทางอากาศ การปฏิบัติการเชิงรุกที่ก่อให้เกิดความได้เปรียบต่อฝ่ายตรงข้ามและการปฏิบัติการร่วมทั้งในและนอกประเทศ รวมถึงบูรณาการความร่วมมือในการป้องกันประเทศและรักษาผลประโยชน์แห่งชาติกับเหล่าทัพอื่น คณะกรรมการศึกษาฯ กำหนดแนวทางการถ่ายทอดเทคโนโลยีเบื้องต้น ที่ควรได้รับจากการจัดหาเครื่องบินขับไล่โจมตีทดแทน โดยมีข้อเสนอ เช่น การให้ทุนการศึกษาแก่ประเทศไทยในระดับปริญญาตรีและปริญญาโทจำนวนที่เหมาะสม เพื่อการถ่ายทอดเทคโนโลยีและส่งเสริมการพัฒนาประเทศในภาพรวม บุคลากรของกองทัพอากาศ ควรได้เข้าไปมีส่วนร่วมในการถ่ายทอดเทคโนโลยี เพื่อการพัฒนาด้านต่างๆ บนพื้นฐานของการพึ่งพาตนเองอย่างยั่งยืน การถ่ายเทคโนโลยีในส่วนของการออกแบบอากาศยาน ที่สามารถซ่อนพรางจากการตรวจจับด้วยสัญญาณเรดาร์ ทั้งในส่วนการออกแบบอากาศยาน  การออกแบบพื้นผิววัสดุของอากาศยาน และการซ่อมบำรุงการซ่อนพราง การถ่ายทอดเทคโนโลยีด้านการประยุกต์ปัญญาประดิษฐ์ ย้ำว่าการจัดหาเครื่องบินขับไล่โจมตีทดแทนพร้อมระบบที่เกี่ยวข้องในครั้งนี้ กำหนดแนวทางการถ่ายทอดเทคโนโลยี เพื่อนำไปสู่การพึ่งพาตนเองได้ในอนาคต โดยคำนึงถึงคุณภาพของกำลังทางอากาศและขีดความสามารถในการปฏิบัติการทางอากาศ เพื่อปกป้องผลประโยชน์และรักษาความมั่นคงของชาติ